**JAUNIMO REIKALŲ KOORDINATORIUS**

**I. PADALINIO VEIKLOS ATASKAITOS SANTRAUKA**

Jaunimo politikos Plungės rajono savivaldybėje įgyvendinimas – kryptinga veikla, kuria sprendžiamos jaunimo problemos ir siekiama sudaryti palankias sąlygas formuotis jauno žmogaus asmenybei bei jo integravimuisi į visuomenės gyvenimą, taip pat veikla, kuria siekiama visuomenės ir atskirų jos grupių supratimo bei tolerancijos jauniems žmonėms. Jaunimo politiką galima apibūdinti kaip sistemų ir priemonių visumą, siekiančią kuo palankesnių sąlygų asmeninei jauno žmogaus brandai ir sėkmingai integracijai į visuomenę.

Tikslinė grupė **–** 14–29 metų Plungės rajono jaunimas.

**II. PADALINIO VEIKLAI ĮTAKOS TURĖJUSIŲ VEIKSNIŲ APŽVALGA**

Jaunimo politika – kryptinga veikla, kuria sprendžiamos jaunimo problemos ir siekiama sudaryti palankias sąlygas formuotis jauno žmogaus asmenybei bei jo integravimuisi į visuomenės gyvenimą, taip pat veikla, kuria siekiama visuomenės ir atskirų jos grupių supratimo bei tolerancijos žmonėms.

Laiku užtikrinamas pavestų uždavinių vykdymas, tinkamas asmenų aptarnavimas, prašymų nagrinėjimas, priimtų sprendimų įgyvendinimas.

Kaip ir ankstesniais metais, atvirą darbą su jaunimu vykdė Plungės rajono atviras jaunimo centras.

Siekiama sudaryti tinkamas sąlygas jauniems žmonėms dalyvauti atviroje ir demokratinėje visuomenėje, įgyvendinamos programos, kuriomis skatinamas jaunimo dalyvavimas jaunimo politikoje ir jos formavime, stiprinami ryšiai su valstybės ir savivaldybių institucijomis, kaimo bei miesto bendruomenėmis. Bendradarbiaujama su nevyriausybinėmis organizacijomis įgyvendinant projektus, ugdymą sportu, žinių plėtrą, laisvalaikio užimtumą. Remiamos jaunimo iniciatyvos, gerinama jaunimo veiklos kokybė.

**III. PADALINIO VYKDYTA VEIKLA IR PASIEKTI REZULTATAI**

**1. Jaunimo savanoriškos tarnybos modelio įgyvendinimas.** Surengti 2 jaunimo savanorius priimančioms organizacijoms stiprinti skirti susitikimai. Vyko regiono informacinis–motyvacinis savanorystės renginys, kuriame dalyvavo viso regiono savanorius priimančios organizacijos. Bendras akredituotų jaunimo savanorius priimančių organizacijų skaičius – 12 (Plungės atviras jaunimo centras, lopšelis-darželis „Rūtelė“, VšĮ „Edukacija kitaip“, Plungės rajono savivaldybės viešoji biblioteka, Žemaitijos nacionalinis parkas, Plungės vaikų globos agentūra „Cyrulis“, Plungės rajono savivaldybės administracija, Plungės „Rotary“ klubas, Plungės jaunimo darbo centras, Žemaičių dailės muziejus, Plungės socialinių paslaugų centras, Plungės rajono savivaldybės kultūros centras).

Trumpalaikę savanorišką veiklą per 2022 m. atlikusių jaunų žmonių skaičius – 56.

Ilgalaikę (ne mažiau nei 3 mėnesius) savanorišką veiklą (ne pagal jaunimo savanoriškos tarnybos modelį) atlikusių per 2021 m. jaunų žmonių skaičius – 18.

Ilgalaikę (6 mėnesius) savanorišką veiklą pagal jaunimo savanoriškos tarnybos modelį vykdė 4 merginos: VšĮ „Edukacija kitaip“ – 2 merginos, VšĮ Plungės atviro jaunimo centre – 1 mergina ir metų pradžioje savanorė buvo Plungės rajono savivaldybės administracijoje. Mergina galėjo susipažinti su Administracijos skyrių funkcijomis ir padėti specialistams atlikti kai kurias užduotis. Kaip teigia savanorė, Plungės rajono savivaldybės administracijoje sužinojo daug įvairiausių naujų dalykų apie savivaldą, jos funkcijas ir jauno žmogaus galimybes įsitraukti į politinius sprendimus. Aišku, kildavo įvairiausių iššūkių, bet išmoko juos įveikti, ieškoti atsakymų ir neišsigąsti susidūrusi su sunkumais.

Iš viso per 2022 m. 4 jaunuoliai, kurie atliko savanorišką tarnybą, gavo Jaunimo reikalų departamento pažymėjimus.

  

**2**. Jaunimo ir su jaunimu dirbančių organizacijų finansuoti projektai pritraukė apie 19 310 eurų iš rėmėjų. Visa projektų suma – 27 965 eurai, iš Savivaldybės prašoma suma buvo 9 144 eurai. Savivaldybės skirtos lėšos buvo 8 655 eurai. Poreikis įvykdytas 94,7 %. 2022 m. paremti 9 projektai. Įgyvendinant projektus įvyko 18 veiklų (renginiai, žygiai, konferencijos, mokymai, edukacijos ir pan.), kuriuose dalyvavo apie 2 800 jaunų žmonių. Dalinai finansuotos 6 išvykų transporto išlaidos. Gegužės mėnesį vyko Plungės rajono savivaldybės jaunimo organizacijų sąskrydis. Visos forumui suplanuotos veiklos įvyko, buvo aptartos jaunimo problemos, vyko mokymai, žygis ir pramoginės veiklos. Galimybę susipažinti, pabendrauti turėjo visų organizacijų atstovai.

   

Po metų pertraukos grįžo ir tradicinis Plungės jaunimo organizuojamas festivalis „Mindėėė‘22“. Veiklų šios šventės metu tikrai netrūko. Festivalio dieną veikė sporto, kūrybos, pokalbių, pramogų, pikniko, mugės, vaikų ir festivalio svečių zonos. Vakarą vainikavo puikus koncertas Babrungo slėnyje bei bendruomeniškas himnas. „Mindėėė‘22“ – puiki galimybė turiningai ir linksmai paminėti liepos 6-ąją – Valstybės dieną ne tik jaunimui, bet renginys apjungia visą Plungės bendruomenę.

    

**3**. Atvirojo darbo su jaunimu įgyvendinimas ir plėtra uždavinio arba priemonės forma įtraukti į Savivaldybės strateginio planavimo dokumentus (Savivaldybės strateginis plėtros planas).Nuosekliai visus metus finansuojamas 1 jaunimo darbuotojo etatas, skirtas atviram darbui su jaunimu ir 2 po 0,5 mobilaus darbo etato. Pagrindinė centro misija – įgalinti 14–29 metų jaunimą, suteikiant jam saugią erdvę, draugišką ir palaikančią bendruomenę bei sąlygas save realizuoti per kūrybines veiklas, savanorystę ir kitokius neformaliojo ugdymo užsiėmimus. Jauni žmonės, saugioje Atviro jaunimo centro aplinkoje išmėginę veiklas, išsiugdę įgūdžius, juos pritaiko už centro ribų. Jaunimas pripažįsta, kad lankymasis centre skatina reikšmingus ir teigiamus pokyčius jų gyvenime: jauni žmonės atranda naujų draugų, atsikrato žalingų įpročių ir išvysto naujus, teigiamus įpročius, tampa drąsesni ir atviresni savo kasdieniame gyvenime. Nuolatos bendradarbiaujame su nevyriausybinėmis organizacijomis įgyvendinant projektus, laisvalaikio užimtumą, ugdymą sportu, žinių plėtrą. Remiamos jaunimo iniciatyvos, gerinama jaunimo veiklos kokybė. Nuolatinis dėmesys skiriamas santykio su jaunu žmogumi kūrimui bei palaikymui; priemonėms, skatinančioms bendravimą: stalo žaidimai, arbatos popietės, kino filmų peržiūros, veiklų planavimas, centro patalpų ir priemonių tvarkymas, jaunimui patrauklios erdvės kūrimas. Užtikrintas nuoseklus Savivaldybėje veikiančio atviro jaunimo centro finansavimas.

2022 metais vis dar buvo iššūkių dėl žmogiškų išteklių trūkumo. Jaunimo centrui teko prisitaikyti prie esamos situacijos, veiklos vyko tiek turimose patalpose, tiek gryname ore.

Itin sparčiai besikeičiant jauno žmogaus lūkesčiams ir poreikiams, siekta kiek įmanoma individualizuoti paslaugas pagal jaunų žmonių poreikius, centre 2022 m. vyko veiklos ir renginiai, kurie skatino jaunuolius aktyviai dalyvauti.

Per metus veiklose dalyvavo 185 aktyvūs jaunuoliai, iš kurių 69 merginos ir 116 vaikinų. Per metus iš viso veiklose dalyvavo 2 464 jaunuoliai, iš kurių 770 merginų ir 1 694 vaikinai. Džiugu, kad padidėjo centre besilankančių merginų skaičius.

  

Pagal esamą padėtį ir Jaunimo centro lankytojų srautus (per dieną vidutiniškai centre apsilanko nuo 15–26 jaunuolių ir iš jų – 10–15 jaunuolių praktiškai lieka visą jaunuoliams lankymo laiką centre) ir poreikį (per mėnesi Jaunimo centre vidutiniškai vyksta iki 8 planinių veiklų ir 4 neplanuotos veiklos), kad atviro darbo kokybė nenukentėtų ir būtų galima išlaikyti esamus poreikius, centro direktorius taip pat vykdo jaunimo darbuoto darbą.

Per 2022 metus PAJC jaunimo darbuotojai ir vadovas dalyvavo mažiausiai 3 įvairiuose mokymuose, atvejų analizėje su kitais jaunimo darbuotojais Lietuvoje, 2 Jaunimo reikalų agentūros prie Socialinės apsaugos ir darbo ministerijos organizuotose tinklo suvažiavimuose, kur darbuotojai gilino savo žinias ir tai padėjo kelti jų kompetencijas, kurios reikalingos dirbant atviro darbo lauke.

Antrame pusmetyje 0.5 etato įdarbinta psichologė 14–29 m. jaunuolių individualiam konsultavimui. Padėti jauniems 14–29 m. žmonėms išsiaiškinti, suprasti tarpasmeninius su psichologine savijauta ar elgesiu susijusius sunkumus; padėti atpažinti ir keisti negatyvų ar nelogišką mąstymą, suformuoti teigiamą požiūrį į save bei išorinį pasaulį, įveikti beviltiškumo ir bejėgiškumo jausmą, jaustis atsakingu ir kontroliuojančiu savo veiksmus, sugrąžinti gebėjimą jausti malonumą, surasti kasdienių problemų sprendimus, atrasti stipriąsias savo puses ir pasinaudoti jomis įvairiose gyvenimo srityse, įveikti stresą, potrauminius išgyvenimus, spręsti tarpasmeninius konfliktus. Psichologė bendravo su jaunuoliais nuotoliniu būdu, 1 d. per mėnesį darbas tiesiogiai VšĮ Atvirame jaunimo centre, skaitant prevencines paskaitas, psichologinius užsiėmimus, grupių formavimo žaidimus.

2022 m. PAJC suteiktas „Europos Solidarumo korpuso“ kokybės ženklas ir iki 2027 m. gruodžio 31 d. turės galimybę pas save priimti Tarptautinius savanorius. Nuo gruodžio 19 d. jau atvyko ir savanoriauja 23 m. savanorė Sofya iš Gruzijos. Tai didžiulė patirtis ne tik savanorei, bet ir PAJC besilankančiam jaunimui.

**4.** 2022 metais buvo stiprinamos mokyklos savivaldos. Vyko 9 Vadovų klubo susirinkimai, kuriuose aptarta daugiau negu 26 mokiniams aktualūs klausimai, dalintasi patirtimi ir kalbėta apie brandos egzaminus, mokytojų santykius su mokiniais, karjeros specialistus ir Erasmus+ projektus.

  

**5.** Kartu su Jaunimo reikalų taryba ir jaunimo organizacijomis suorganizuoti „Jaunimo apdovanojimai 2022“. Šis tradicinis renginys kaskart yra skiriamas pagerbti veikliausius, nestokojančius motyvacijos ir įvairių idėjų jaunus žmonės. Iš viso buvo dešimt nominacijų. Renginyje pasirodė ne tik šauniausi ir aktyviausi jaunuoliai, netrūko ir plungiškių jaunųjų dainininkų, šokėjų bei atlikėjų. Renginio tikslas – apdovanoti labiausiai nusipelniusius Plungės rajonui bei miestui jaunuolius, ir suteikti jiems norą judėti pirmyn bei garsinti Plungės kraštą!

   

**6.** Tęsiasi JUDAM projekto įgyvendinimas. Projektą įgyvendina jaunimo garantijų iniciatyvos koordinatoriai ir Jaunimo reikalų agentūra prie Socialinės apsaugos ir darbo ministerijos. Jaunimo garantijų iniciatyvos projektas skirtas 15–29 metų niekur nedirbantiems, nesimokantiems ir mokymuose nedalyvaujantiems jaunuoliams. 2022 m. gruodžio 30 d. duomenimis, projekte dalyvavo 8 Plungės rajone gyvenantys jaunuoliai, kurie po projekto pradėjo studijas profesinėje mokykloje ar užsiregistravo į Užimtumo tarnybą. 2 pilnamečiai jaunuoliai tebedalyvauja projekte.

**7.** Nacionalinės jaunimo reikalų koordinatorių asociacijos iniciatyva kiekvienoje Lietuvos savivaldybėje buvo pasodinta po vieną Lietuvos jaunimo 2022 metams paminėti iš Stelmužės ąžuolo gilės išaugintą ąžuoliuką, kuris visą Lietuvą sujungė į vieną didelį Jaunimo parką. Ąžuoliukas pasodintas Plungės „Saulės“ gimnazijos ąžuoliukų skverelyje. Aktyviai Plungės jaunimas dalyvavo ir kituose miestuose jaunimo metams skirtuose renginiuose.

  

**8.** Jaunimo atstovai įtraukti į Savivaldybės komisijų, darbo grupių veiklą:

Švietimo taryba – 1 jaunimo atstovas;

Jaunimo reikalų taryba – 6 jaunimo atstovai;

Plungės rajono savivaldybės vaikų ir jaunimo socializacijos (vasaros poilsio) programos lėšų skirstymo komisija – 1 jaunimo atstovas;

Gabių ir talentingų vaikų ugdymo projekto vertinimo komisija – 1 jaunimo atstovas;

Vietinio susisiekimo miesto ir priemiesčių autobuso maršruto tikslinimo komisija – 1 jaunimo atstovas;

Nevyriausybinių organizacijų taryba – 1 jaunimo atstovas;

Plungės miesto vietos veiklos grupės valdybos nariai – 1 jaunimo atstovas.

**9.** Jauno žmogaus elgsena darbo rinkoje priklauso nuo daugelio socialinių, ekonominių, demografinių bei kitų glaudžiai susijusių veiksnių. Jaunimo nedarbas, kaip socialinis ekonominis reiškinys, yra ypač nepalankus šių veiksnių tarpusavio sąveikos rezultatas.

Plungėje trečius metus buvo vykdoma Savivaldybės finansuojama Jaunimo vasaros užimtumo ir integracijos į darbo rinką programa. Pagrindinis Jaunimo vasaros užimtumo ir integracijos į darbo rinką programos tikslas – ugdyti jaunimo verslumą, padėti jauniems žmonėms įgyti praktinių įgūdžių, kurie padėtų įsitvirtinti darbo rinkoje.

Programoje dalyvavo 9 įmonės, kurios įdarbino 15 jaunuolių (praėjusiais metais buvo įdarbinta 11 jaunuolių). 11 jaunuolių dirbo aptarnavimo srityje (padavėjai, pardavėjai, virtuvės darbuotojai, valytojai, pagalbiniai darbuotojai ir kt.), 1 mergina – gyvūnų prieglaudoje, 1 mergina – šuniukų kirpykloje, 2 merginos dirbo muziejaus ekspozicijų prižiūrėtojomis Žirgyne ir Advokatų namelyje.

Programos finansavimui iš Savivaldybės biudžeto skirta 8 315,81 eurų.

Aukštas nedarbo lygis tarp jaunimo yra viena iš didžiausių ekonominių ir socialinių problemų beveik visose pasaulio valstybėse. Mūsų rajone jaunimo nedarbo problema taip pat yra viena iš aktualiausių.

2023 metų sausio 1 d. Plungės r. savivaldybėje buvo 411 jaunų (iki  29 m.) bedarbių, t. y  35 mažiau nei 2022 m. sausio 1 d. Jaunimo registruotas nedarbas 2023 m. sausio 1 d. – 6,6 proc. (šalyje – 6,7 proc.).

**Jaunimo 16–29 m. nedarbo lygis (%) vidurkis Lietuvoje ir Plungės rajone**

**8**. Glaudžiai bendradarbiauta su Užimtumo tarnybos prie Lietuvos Respublikos socialinės apsaugos ir darbo ministerijos Klaipėdos klientų aptarnavimo departamento Plungės skyriaus koordinatore, kuri konsultuoja ir teikia įvairius pasiūlymus kiekvienam jaunam žmogui, norinčiam įsigyti profesiją ar susirasti darbą.

2022 m. organizuoti renginiai realiai susitinkant ir nuotoliniu būdu įvairiomis platformomis.

Įvyko 12 renginių (išorės dalyviams) mokiniams. Pagrindinės organizuojamų užsiėmimų temos mokiniams – karjeros planavimas, profesijos pasirinkimas, savanorystė, pirmojo darbo paieška.

24 renginiai vyko Užimtumo tarnyboje registruotam jaunimui. Temos – darbo paieška, pokalbis su darbdaviu, CV rengimas, savęs pažinimas ir profesinis apsisprendimas, karjeros planavimas. Renginiuose dalyvauja ir socialiniai partneriai iš mokymo įstaigų, darbdaviai, atstovai iš Lietuvos kariuomenės.

Pateiktoje lentelėje galime matyti, kaip Plungės rajone gyvenantys jaunuoliai buvo integruoti į darbo rinką.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Jaunimo**  **iki 29**  **metų** | **2022 metai** | | | | | | | | | |
| Užregistruota | Įdarbinta | **Iš jų** | | Nukreipta į aktyvias  darbo rinkos politikos programas | **Iš jų** | | | | Verslo liudijimai |
| Pagal neterminuotą sutartį | Pagal terminuotą sutartį | Parama mokimuisi | Remiamasis įdarbinimas | Parama darbo vietoms steigti | Parama judumui |
| **Plungės r. sav.** | **1067** | **656** | **612** | **44** | **125** | **59** | **54** | **1** | **11** | **130** |

**IV. ARTIMIAUSIOS VEIKLOS KRYPTYS**

1. Sudaryti sąlygas Atviro jaunimo centro veiklai ir (ar) jos plėtrai (užtikrinti finansavimą, sukurti teisinę bazę, įtraukti į planavimo dokumentus ir t. t.).

2. Lankymasis Atviro jaunimo centro renginiuose, jaunimo įtraukimas į bendrus rajono renginius. Užtikrinti Atviro jaunimo centro teikiamą paslaugų įvairovę ir kokybę.

3. Administruoti Jaunimo reikalų tarybos darbą, sudaryti sąlygas efektyviai, kokybiškai jos veiklai.

4. Administruoti ir koordinuoti jaunimo užimtumo ir integracijos į darbo rinką 2023 m. programą.

5. Skatinti jaunų žmonių aktyvumą ir dalyvavimą jaunimo organizacijų veikloje.

 Paveikslėlis, kuriame yra objektas

Sugeneruoto aprašo patikimumas didelis    

6. Rengti Plungės rajono savivaldybės tarybos sprendimų, Administracijos direktoriaus įsakymų projektus.

7. Kas ketvirtį pateikti Plungės rajono savivaldybės jaunimo politikos įgyvendinimo savivaldybėje veiklos ataskaitą ir įgyvendinimo rezultatus.

8. Plungės rajono savivaldybės Jaunimo veiklos programos lėšomis dalinai finansuojamų 2023 m. jaunimo projektų vertinimas ir finansuotų projektų stebėsena.

9. Bendradarbiauti su Užimtumo tarnybos Plungės jaunimo darbo centro ir bendradarbystės centro „Spiečius“ atstovais, su jais aptarti jaunimo verslumo skatinimo galimybes.